Svađe u Pacersima (30/8/03) - 2003-08-29
Bura oko uručivanja otkaza Isiahu Thomasu još se nije stišala
U Indiana Pacersima još se nije stišala bura nakon što je direktor kluba Larry Bird uručio otkaz treneru Isiahu Thomasu. Kao njegov nasljednik najviše se spominje prošlosezonski trener Detroit Pistonsa, Rick Carlisle, koji je nakon odigrane, vrlo uspješne, sezone dobio u svibnju otkaz u Detroitu. Carlisle je, inače, negdašnji pomoćnik Larry Birda kada je ovaj bio trener Indiane (1997-2000), a zajedno su igrali za Boston u 1980-tim. Ne treba zaboraviti ni činjenicu da su Bird i Thomas bili “ljuti” protivnici dok su igrali za Boston, odnosno Detroit, dva, uz Lakerse, ponajbolja NBA kluba u 80-tim. Reakcije stižu sa svih strana, ali najviše se pozornosti posvećuje izjavi najboljeg košarkaša Indiane Jermaine O'Neala koji je izjavio da ne bi potpisivao novi ugovor s Pacersima da je znao da će Thomas biti otpušten: ”On nije bio samo moj trener, jer sam ga doživljavao i kao oca” – naglasio je mladi Jermaine koji je za šestogodišnji ugovor dobio oko 130 milijuna dolara. Najnoviji otkaz uručen jednom NBA treneru novi je u čitavom nizu otpuštanja i to dosta uspješnih trenera. Da podsjetimo: Osim već spomenutog Carlislea, kojeg je Detroit otpustio nakon što je osvojio prvo mjesto u Istočnoj konferenciji u redovitom dijelu prvenstva, otkaz je uručen i vrlo uspješnom treneru Orlando Hornetsa – Paulu Silasu. I George Karl je otpušten iz Kukočevog Milwaukeea, Dough Collins iz Washington Wizardsa, Lanny Wilkinson iz Toronta, a Rudy Tomjanovich je napustio Houston. Jermaine O Neal je, inače, član američke košarkaške reporezentacije koja igra na kvalifakacijskom turniru za odlazak na Ljetne olimpijske igre u Ateni, iduće godine. Američka ekipa se plasirala u polufinale, a za proboj do finala moraju u sutra pobijediti domaćina – ekipu Portorika. Drugi polufinalni par su Kanada-Argentina. Prve tri momčadi s ovog turnira odlaze na Olimpijadu.